**EXPOSICIÓ I VISITA GUIADA “LES NOSTRES ORQUÍDIES”**

**Lloc: Vestíbul del Museu de les Terres de l’Ebre**

**Dates: Del 5 d’abril al 5 de maig de 2024. Visita guiada i inauguració el dia 5 d’abril a les 19 h.**

**Organitzen: Ateneu de Natura, Museu de les Terres de l’Ebre i Ajuntament d’Amposta.**

L'Ateneu de Natura, el Museu de les Terres de l'Ebre i l'Ajuntament d'Amposta organitzen la mostra de l'exposició "Les nostres orquídies" que es podrà visitar al Museu de les Terres de l'Ebre del 5 d'abril al 5 de maig de 2024.

La mostra consta de 46 fotografies realitzades pel fotògraf Lluís Ibàñez Melià i dirigida per l'associació Ateneu de Natura que pretén posar en valor la gran biodiversitat d'orquídies silvestres que podem trobar al nostre territori, des d'una mirada artística i seductora que ens farà redescobrir el nostre patrimoni natural.

I és que, encara que solem vincular les orquídies a la raresa, bellesa i exotisme de les llunyanes selves tropicals, també podem trobar-les ací, prop de casa, encara que més xicotetes i tímides. Com comenta el fotògraf Lluís Ibàñez, moltes d’elles no arriben als 15 cm d’altura i creixen amagades entre la natura passant totalment desapercebudes. Però encara que discretes i escasses, les nostres orquídies, les autòctones, són sempre bellíssimes i importants ja que solen ser espècies amenaçades amb poca protecció, així que necessiten ser més conegudes per poder ser estimades i respectades.

En aquest sentit sorgeix aquest projecte amb més de 50 espectaculars fotografies, de gran bellesa i detall, capturades al massís dels Ports (Tinença de Benifassà, el Baix Maestrat; Caro, el Montsià; el Matarranya). Una àrea d’unitat geomorfològica i complexitat geològica, paisatgística i botànica, on es troben representades la meitat de les 115 espècies d’orquídies que hi ha a la península Ibèrica. Un tresor de la natura que ens revela el fotògraf a través del seu objectiu, com un “caçador d’instants mogut per una profunda estima pel seu país, pel patrimoni natural”.

L'acte d'inauguració tindrà lloc el divendres 5 d'abril, a les 19 hores, i inclourà d'una visita guiada a la mostra per part de l’autor de les fotografies Lluís Ibàñez Melià al Museu de les Terres de l'Ebre a Amposta.

Aquesta exposició s’inclou dins d’un conjunt d’activitats que sota el nom de “La primavera arriba al Museu!” organitza el Museu de les Terres de l’Ebre aquest mes d’abril, i que vol acostar als ciutadans el món i el valor ecològic de les plantes en flor que en aquesta estació omplen els nostres camps, jardins i terrasses de color i natura. Les altres activitats que es realitzaran són, el taller “Descobrim les nostres orquídies” a càrrec del membre del Grup Orquidològic de Catalunya Ernest Gatell el dia 20 d’abril; i el taller "Balcons verds. la biodiversitat a casa teva” el dia 25 d’abril.